Formaður undirbúningskjörbréfanefndar vegna talningar atkvæða í Norðvesturkjördæmi telur allt of snemmt að segja til um hvenær niðurstaða nefndarinnar liggur fyrir. Enn sé verið að greina gögn vegna málsins.
Nefndin hefur fundað stíft síðan hún tók til starfa fyrir rúmum fjórum vikum en kærufrestur rann út síðastliðinn föstudag. Sextán kærur bárust nefndinni, langflestar vegna talningar í norðvesturkjördæmi. Birgir Ármannsson þingmaður Sjálfstæðisflokksins og formaður undirbúningskjörbréfanefndar segir talsverða vinnu vera eftir og því sé allt of snemmt að segja til um hvenær niðurstaða liggi fyrir. Fundað verði alla vikuna og síðan eigi nefndin eftir að komast að niðurstöðu. Forsætisráðherra hefur sagt að þing verði ekki sett fyrr en niðurstaða nefndarinnar liggur fyrir og að ný ríkisstjórn og nýr stjórnarsáttmáli verði ekki kynnt fyrir þann tíma. Stjórnarmyndunarviðræðum miðar vel að sögn formanna stjórnarflokkanna.